Den svenske baronen Carl Cederström på Etterstadsletta i Oslo 14. oktober 1910, da han foretok den første flyturen i Norge. Foto: Fra Kåre Fastings *Fra Kontraskjæret til Tokyo*, utgitt i Oslo 1959 
Cederströms flytur i Oslo 1910 gikk fra Etterstadsletta rundt Hovedøya og tilbake. Flyet landet etter 23 minutter til stor jubel fra omkring 30 000 tilskuere. Postkort: Mittet & Co./Nasjonalbibliotekets bildesamling 
**Carl Gustav Alexander Cederström** (født 5. mars 1867 i Stockholm, død 29. juni 1918 ved Åland) var en svensk friherre og flypioner som også ble kalt «flyverbaronen».

Han ville egentlig bli skuespiller, men faren sendte ham i stedet til landbruksskole, der han ble uteksaminert som agronom i 1890. Han dro senere til USA og han forsørget seg som sauehandler og varietésanger. Han vendte tilbake til Sverige mot slutten av 1890-tallet og arbeidet ved sin fars landbrukseiendom. Dette ble han snart lei av, så i 1907 startet han Sveriges første bilfirma og leide ut luksusbiler.

På denne tiden ble han også interessert i fly, og han reiste til Paris våren 1910 for å få utdanning på *aeroplanet*. Han fikk sertifikat fra Blériots flyskole, og ble dermed den første svenske med flysertifikat. Ved hjemkomsten til Sverige fløy han 24. august 1910 over Øresund. Året etter stiftet han *Skandinaviska Aviatikk Aktiebolaget*.

Carl Cederström med «Nordstjernan» i 1911.
I 1910 holdt han flyoppvisning i Norge og landet ved Etterstad i Oslo. Dette var de aller første flyvningene i Norge. Den 14. oktober fløy han en rundtur over Hovedøya med start og sluttpunkt på Etterstad. Hele flyturen tok ca. 20 minutter og ble bivånt av et stort og entusiastisk publikum.

Cederström uttalte selv: «Norrmännens entusiasm hotade övergå til vansinne. De revo kläderna av min kropp för att ha dem til åminnelsesbitar». Cederström hadde den ene vellykkede oppvisningen etter den andre, men på avslutningsdagen den 23. oktober gikk det galt. Flypioneren mistet herredømmet over flyet da det skulle ta av, og «Nordstjernan» skar ut til høyre mot folkemassen. To personer ble skadet, og flyet fikk ødelagt mange vitale deler. På grunn av manglende flykompetanse i Norge måtte «Nordstjernan» sendes til Frankrike for reparasjon.

Cederström omkom 29. juni 1918 da han var passasjer i et fly som ble ført av Carl Gustaf Krokstedt. De styrtet i sjøen ved Åland.

Han var gift mellom 1900 og 1906 med den svenske forfatterinnen Marika Stiernstedt og med kunstnerinnen Minna Poppius i sitt andre ekteskap.

Referanser
----------

1. 1 2 3 4 5 6 7 8   Svenskt biografiskt lexikon, «Carl G A Cederström», Svensk biografisk leksikon-ID 14739[Hentet fra Wikidata]
2. ↑   Autorités BnF, data.bnf.fr, besøkt 10. oktober 2015[Hentet fra Wikidata]
3. ↑   Swedish Census 1880, oppført som Karl Gustaf Alexander, f. 1867 i Stockholm, sok.riksarkivet.se, besøkt 29. desember 2021[Hentet fra Wikidata]
4. ↑  «Flybaronens ferd over NTH». Justismuseet. Arkivert fra originalen 26. mai 2012. Besøkt 6. april 2013.
5. ↑  «100 år siden første flygning i Norge», Teknisk Ukeblad (tu.no) 14. oktober 2010

Eksterne lenker
---------------

* (en) Carl Cederström – kategori av bilder, video eller lyd på Commons Rediger på Wikidata

* (en) Carl Cederström – galleri av bilder, video eller lyd på Commons Rediger på Wikidata

Portal: Sverige

|  |  |
| --- | --- |
| Oppslagsverk/autoritetsdata | Store norske leksikon **·** Svenskt biografiskt lexikon **·** Prabook **·** Nationalencyklopedin **·** Geni **·** VIAF **·** GND **·** ISNI **·** BNF **·** BNF (data) **·** LIBRIS **·** SUDOC **·** KulturNav
 |